Δημοσίευση αίτησης για έγκριση τροποποίησης των προδιαγραφών προϊόντος, η οποία δεν είναι ήσσονος σημασίας, σύμφωνα με το άρθρο 50 παράγραφος 2 στοιχείο α) του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου για τα συστήματα ποιότητας των γεωργικών προϊόντων και τροφίμων

(2022/C 234/08)

Η παρούσα δημοσίευση παρέχει το δικαίωμα ένστασης κατά της αίτησης τροποποίησης σύμφωνα με το άρθρο 51 του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου (1) εντός τριών μηνών από την ημερομηνία της παρούσας δημοσίευσης.

ΑΙΤΗΣΗ ΓΙΑ ΕΓΚΡΙΣΗ ΤΡΟΠΟΠΟΙΗΣΗΣ ΤΩΝ ΠΡΟΔΙΑΓΡΑΦΩΝ ΠΡΟΪΟΝΤΟΣ ΠΡΟΣΤΑΤΕΥΟΜΕΝΗΣ ΟΝΟΜΑΣΙΑΣ ΠΡΟΕΛΕΥΣΗΣ / ΠΡΟΣΤΑΤΕΥΟΜΕΝΗΣ ΓΕΩΓΡΑΦΙΚΗΣ ΕΝΔΕΙΞΗΣ Η ΟΠΟΙΑ ΔΕΝ ΕΙΝΑΙ ΗΣΣΟΝΟΣ ΣΗΜΑΣΙΑΣ

Αίτηση για έγκριση τροποποίησης σύμφωνα με το άρθρο 53 παράγραφος 2 πρώτο εδάφιο του κανονισμού (ΕΕ) αριθ. 1151/2012

«Chianti Classico»

Αριθ. ΕΕ: PDO-IT-0108-AM03 — 20.3.2019

ΠΟΠ (X) ΠΓΕ ( )

1. Αιτουσα ομαδα και εννομο συμφερον

Consorzio olio DOP Chianti Classico (κοινοπραξία ελαιολάδου ΠΟΠ «Chianti Classico») με έδρα τη via Sangallo, 41 — loc. Sambuca — Tavernelle Val di Pesa- (FI).

Η ανωτέρω κοινοπραξία πληροί τις απαιτήσεις που προβλέπονται στο άρθρο 13 παράγραφος 1 του υπουργικού διατάγματος αριθ. 12511 της 14ης Οκτωβρίου 2013.

2. Κρατος μελος ή τριτη χωρα

Ιταλία

3. Κεφαλαιο των προδιαγραφων προϊοντος που αφορα/-ουν η/οι τροποποιηση/-εις

☐ Ονομασία του προϊόντος

☒ Περιγραφή του προϊόντος

☒ Γεωγραφική περιοχή

☐ Απόδειξη της καταγωγής

☒ Μέθοδος παραγωγής

☒ Δεσμός

☒ Επισήμανση

☒ Διάθεση προς κατανάλωση· μορφές συσκευασίας· επιθεωρήσεις.

4. Τυπος τροποποιησης/-εων

☒ Τροποποίηση των προδιαγραφών προϊόντος καταχωρισμένης ΠΟΠ ή ΠΓΕ η οποία δεν μπορεί να θεωρηθεί ήσσονος σημασίας σύμφωνα με το άρθρο 53 παράγραφος 2 τρίτο εδάφιο του κανονισμού (ΕΕ) αριθ. 1151/2012.

☐ Τροποποίηση των προδιαγραφών προϊόντος καταχωρισμένης ΠΟΠ ή ΠΓΕ για την οποία δεν έχει δημοσιευθεί ενιαίο έγγραφο (ή ισοδύναμο έγγραφο) η οποία δεν μπορεί να θεωρηθεί ήσσονος σημασίας σύμφωνα με το άρθρο 53 παράγραφος 2 τρίτο εδάφιο του κανονισμού (ΕΕ) αριθ. 1151/2012.

5. Τροποποιηση/-εις

Περιγραφή του προϊόντος:

— Προτείνονται ορισμένες αλλαγές στο άρθρο 10 των προδιαγραφών προϊόντος και στο σημείο 3.2 του ενιαίου εγγράφου.

Η παρούσα τροποποίηση αφορά τη χημική αξιολόγηση του εξαιρετικού παρθένου ελαιολάδου ΠΟΠ «Chianti Classico». Ειδικότερα, απαλείφεται η ανάλυση της απορρόφησης στο υπεριώδες, απαλείφεται η αναφορά στην αναλυτική μέθοδο για τις ολικές πολυφαινόλες, εισάγεται η ανάλυση των βιοφαινολών χαμηλού μοριακού βάρους και η ανάλυση των ολικών τοκοφερολών αντικαθίσταται από την ανάλυση της α-τοκοφερόλης.

Ως εκ τούτου, η τρέχουσα διατύπωση:

«Χημική αξιολόγηση

α) οξύτητα εκφραζόμενη σε ελαϊκό οξύ ≤ 0,5 %·

β) μέγιστος αριθμός υπεροξειδίων 12 (mEq οξυγόνο)·

γ) απορρόφηση σε υπεριώδη ακτινοβολία K232 κατ’ ανώτατο όριο 2,1 και K270 κατ’ ανώτατο όριο 0,2·

δ) υψηλή περιεκτικότητα σε ελαϊκό οξύ > 72 %·

ε) ολικά CMP (φαινολικά αντιοξειδωτικά) ανώτερα από 150 ppm·

στ) ολικές τοκοφερόλες ανώτερες από 140 ppm.»

αντικαθίσταται από τα εξής:

«Χημική αξιολόγηση

α) οξύτητα εκφραζόμενη σε ελαϊκό οξύ ≤ 0,5 %·

β) μέγιστος αριθμός υπεροξειδίων 12 (mEq οξυγόνο)·

γ) υψηλή περιεκτικότητα σε ελαϊκό οξύ > 72 %·

δ) ολικές πολυφαινόλες άνω των 150 ppm·

ε) α-τοκοφερόλη άνω των 140 ppm.».

Θεωρούμε ότι η ανάλυση της απορρόφησης στο υπεριώδες μπορεί να απαλειφθεί.

Η συγκεκριμένη ανάλυση πραγματοποιείται προκειμένου να προσδιοριστούν οι τιμές K270 και K232.

Η Κ270 είναι χρήσιμη για την ανάδειξη της παρουσίας εξευγενισμένου ελαιολάδου σε παρθένο ελαιόλαδο, καθώς η τιμή αυτή αυξάνεται στην περίπτωση απάτης αυτού του είδους.

Μετά από πολυετείς ελέγχους, είναι δυνατόν να αποκλειστεί με βεβαιότητα αυτό το είδος απάτης στα ιταλικά ελαιόλαδα ΠΟΠ και/ή ΠΓΕ και, ως εκ τούτου, προτιμούμε να αντικαταστήσουμε τη συγκεκριμένη αναλυτική αξιολόγηση με άλλες πιο χρήσιμες μεθόδους για την προστασία του ελαιολάδου ΠΟΠ «Chianti Classico» και την ενίσχυση της αξίας του.

Η K232 παρέχει ποιοτικές πληροφορίες σχετικά με τον βαθμό οξείδωσης του ελαιολάδου και η τιμή αυτή αυξάνεται κατά την παλαίωση του ελαιολάδου.

Θεωρούμε, προπαντός με σκοπό την αποφυγή της περαιτέρω αύξησης του κόστους για τους παραγωγούς, ότι οι εν λόγω πληροφορίες παρέχονται ικανοποιητικά από την ανάλυση του αριθμού υπεροξειδίων.

Συνεπώς, σκοπός των παρουσών τροποποιήσεων είναι η βελτίωση της ποιότητας των αναλυτικών πληροφοριών σχετικά με το ελαιόλαδο ΠΟΠ «Chianti Classico» χωρίς περαιτέρω αύξηση του κόστους.

Όσον αφορά τη διευκρίνιση σχετικά με τις ολικές πολυφαινόλες, προτείνουμε την απαλοιφή της αναφοράς στην αναλυτική μέθοδο που ανέπτυξε ο πειραματικός σταθμός του Μιλάνου, δεδομένου ότι η μέθοδος αυτή δεν υφίσταται πλέον και όλα τα ιταλικά εργαστήρια που είναι εξουσιοδοτημένα να πιστοποιούν τα ελαιόλαδα ΠΟΠ χρησιμοποιούν πανομοιότυπη, διαπιστευμένη μέθοδο.

Η χημική ανάλυση των βιοφαινολών εισάγει μια πληροφορία που γνωρίζουμε πλέον ότι είναι πολύ σημαντική για τον καταναλωτή, διότι καθιστά δυνατή την κατανόηση της πραγματικής ποιοτικής αξίας του ελαιολάδου ΠΟΠ «Chianti Classico».

Αντί μιας γενικής ανάλυσης των τοκοφερολών (βιταμίνες), η οποία παρέχει ένδειξη του συνόλου των ενώσεων αυτών σε ένα ελαιόλαδο, εισάγεται η ανάλυση της α-τοκοφερόλης, δηλαδή μιας από τις τοκοφερόλες που περιέχονται συνήθως.

Η εν λόγω παράμετρος είναι καταλληλότερη και σημαντικότερη δεδομένου ότι η α-τοκοφερόλη από μόνη της αντιπροσωπεύει περίπου το 90-95 % των ολικών τοκοφερολών σε ένα ελαιόλαδο και είναι εκείνη με την υψηλότερη βιοενεργή ισχύ. Ως εκ τούτου, διατηρώντας το ελάχιστο όριο των 140 ppm αλλά διευκρινίζοντας ότι αναφέρεται αποκλειστικά στην α-τοκοφερόλη, διασφαλίζουμε ένα ελαιόλαδο με υψηλότερη περιεκτικότητα σε ολικές βιταμίνες (οι υπόλοιπες είναι η γ-τοκοφερόλη, η δ-τοκοφερόλη και η β-τοκοφερόλη).

Γεωγραφική περιοχή

— Η γεωγραφική περιοχή παραμένει αμετάβλητη. Η παρούσα τροποποίηση αφορά το άρθρο 3 των προδιαγραφών προϊόντος και το σημείο 4 του ενιαίου εγγράφου. Το εν λόγω άρθρο θέτει σε εφαρμογή τις διατάξεις του περιφερειακού νόμου αριθ. 63, της 26ης Νοεμβρίου 2019, περί ιδρύσεως του δήμου Barberino-Tavernelle, ο οποίος δημιουργήθηκε με τη συγχώνευση των δήμων Barberino Val di Elsa και Tavernelle Val di Pesa.

Ως εκ τούτου, η τρέχουσα διατύπωση:

«Η περιοχή παραγωγής του ελαιολάδου “Chianti Classico” περιλαμβάνει, στις επαρχίες της Σιένα και της Φλωρεντίας, τα διοικητικά εδάφη των ακόλουθων δήμων: Castellina in Chianti, Gaiole in Chianti, Greve in Chianti και Radda in Chianti στο σύνολό τους και τμήματα των Barberino Val d’Elsa, Castelnuovo Berardenga, Poggibonsi, San Casciano in Val di Pesa και Tavarnelle Val di Pesa.»

αντικαθίσταται από τα εξής:

«Η περιοχή παραγωγής του ελαιολάδου “Chianti Classico” περιλαμβάνει, στις επαρχίες της Σιένα και της Φλωρεντίας, τα διοικητικά εδάφη των ακόλουθων δήμων: Castellina in Chianti, Gaiole in Chianti, Greve in Chianti και Radda in Chianti στο σύνολό τους και τμήματα των Barberino-Tavarnelle, Castelnuovo Berardenga, Poggibonsi και San Casciano in Val di Pesa.».

Μέθοδος παραγωγής

— Τροποποιούνται το άρθρο 2 των προδιαγραφών προϊόντος και το σημείο 3.2 του ενιαίου εγγράφου. Επιπλέον, οι πληροφορίες αυτές μεταφέρονται στο σημείο 3 του ενιαίου εγγράφου, όπου είναι πιο συναφείς.

Η διατύπωση:

«Το εξαιρετικό παρθένο ελαιόλαδο “Chianti Classico” παράγεται από τους καρπούς ελαιόδεντρων τα οποία είναι εγγεγραμμένα στο μητρώο και ανήκουν στις ποικιλίες Frantoio, Correggiolo, Moraiolo και Leccino κατά τουλάχιστον 80 %, χωριστά ή σε συνδυασμό, και κατά 20 % το μέγιστο σε άλλες ποικιλίες της περιοχής, που πρέπει ωστόσο να είναι εγγεγραμμένες στο μητρώο ελαιοκομικού βλαστοπλάσματος της Τοσκάνης.»

αντικαθίσταται από τα εξής:

«Το ελαιόλαδο “Chianti Classico” πρέπει να παράγεται αποκλειστικά από καρπούς που προέρχονται από ελαιόδεντρα εντός της γεωγραφικής περιοχής παραγωγής, η οποία βρίσκεται εντός της γεωγραφικής περιοχής που ορίζεται στο άρθρο 3 των προδιαγραφών προϊόντος και είναι καταχωρισμένη στο μητρώο. Τουλάχιστον το 80 % των φυτών σε κάθε εκμετάλλευση πρέπει να προέρχονται από τις ποικιλίες “Frantoio”, “Correggiolo”, “Moraiolo”,“Leccino”, “Leccio del Corno”, είτε μεμονωμένα είτε σε συνδυασμό, και το 20 % κατ’ ανώτατο όριο του ελαιοκάρπου μπορεί να προέρχεται από άλλες τοπικές ποικιλίες, οι οποίες πρέπει πάντοτε να είναι καταχωρισμένες στο μητρώο ελαιοκομικού βλαστοπλάσματος της Τοσκάνης.».

Η εν λόγω διευκρίνιση προτείνεται προκειμένου να αποσαφηνιστεί ότι επιτρέπεται η καταχώριση αγροτεμαχίων που έχουν φυτευτεί με μία μόνο ποικιλία ελαιοδέντρων, ακόμη και αν αυτά δεν ανήκουν στις κύριες ποικιλίες (Frantoio, Correggiolo, Leccino και Moraiolo). Για τη συμμόρφωση με τις προδιαγραφές προϊόντος, τουλάχιστον το 80 % των δένδρων σε κάθε ελαιοκομική εκμετάλλευση, στο σύνολό τους, πρέπει να ανήκουν στις κύριες ποικιλίες. Ως εκ τούτου, είναι δυνατή η καταχώριση ελαιώνων με δευτερεύουσες ποικιλίες στο ελαιοκομικό μητρώο για την ΠΟΠ «Chianti Classico», χωρίς να προβλέπεται η τήρηση των ελάχιστων ποσοστών που καθορίζονται στις προδιαγραφές προϊόντος.

Επιπλέον, η ποικιλία Leccio del Corno, η οποία προέρχεται από την περιοχή και ανακαλύφθηκε σε εκμετάλλευση της περιοχής —και συγκεκριμένα στον δήμο San Casciano Val di Pesa— προστίθεται στον κατάλογο των κύριων ποικιλιών που πρέπει να αντιπροσωπεύουν τουλάχιστον το 80 % των ελαιοδέντρων που είναι κατάλληλα για την παραγωγή ελαιοκάρπου για το ελαιόλαδο ΠΟΠ «Chianti Classico». Τα ποιοτικά χαρακτηριστικά του ελαιολάδου «Leccio del Corno» παρουσιάζουν μεγάλες ομοιότητες με τα χαρακτηριστικά των κύριων ποικιλιών, με έντονες φρουτώδεις νότες και έντονη πικρή και πικάντικη γεύση.

Η προσθήκη αυτή δικαιολογείται από αναλύσεις ετών, οι οποίες καταδεικνύουν ότι τα μέσα οργανοληπτικά χαρακτηριστικά του ελαιολάδου ΠΟΠ «Chianti Classico» και τα μέσα οργανοληπτικά χαρακτηριστικά του μονοποικιλιακού ελαιολάδου Leccio del Corno, καθώς και τα χημικά και φυσικά χαρακτηριστικά του μονοποικιλιακού ελαιολάδου Leccio del Corno, ανταποκρίνονται πλήρως στα χαρακτηριστικά της ΠΟΠ «Chianti Classico».

— Η παρούσα τροποποίηση αφορά το άρθρο 5 των προδιαγραφών προϊόντος σχετικά με την απόδοση.

Η διατύπωση:

«Για τους ελαιώνες πυκνότητας τουλάχιστον 200 φυτών, η απόδοση σε ελαιόλαδο δεν πρέπει να υπερβαίνει τα 650 kg/ha. Για τους ελαιώνες χαμηλότερης πυκνότητας, η απόδοση δεν πρέπει να υπερβαίνει τα 3,25 kg ανά δένδρο. Το όριο αυτό δεν πρέπει να υπερβαίνει τα 2 kg ελαιολάδου ανά δέντρο σε ελαιώνες πυκνότητας άνω των 500 δέντρων ανά εκτάριο.»

αντικαθίσταται από τα εξής:

«Η απόδοση σε ελαιόκαρπο δεν πρέπει να υπερβαίνει: 20 kg ανά δέντρο σε ελαιώνες με πυκνότητα έως 250 φυτών ανά εκτάριο και ανά μονάδα καλλιέργειας· 12 kg ανά δέντρο σε ελαιώνες με πυκνότητα μεταξύ 251 και 500 φυτών ανά εκτάριο και ανά μονάδα καλλιέργειας· 8 kg ανά δέντρο σε ελαιώνες με πυκνότητα άνω των 501 δέντρων ανά εκτάριο και ανά μονάδα καλλιέργειας. Σε κάθε περίπτωση, η μέγιστη απόδοση ελαιολάδου μιας εκμετάλλευσης ανά 100 kg ελαιοκάρπου δεν μπορεί να υπερβαίνει το 20 %. Τα όρια αυτά πρέπει επίσης να τηρούνται σε περίπτωση ανάμειξης ελαιοκάρπου από παρτίδες που προέρχονται από περισσότερες της μιας εκμεταλλεύσεις. Η καθορισμένη απόδοση θα είναι η μέση απόδοση της παρτίδας που μεταποιείται.».

Με την τροποποίηση του παρόντος άρθρου πραγματοποιείται η «μετατροπή» από ελαιόλαδο σε ελαιόκαρπο με αναφορά στις τρεις κατηγορίες πυκνότητας φύτευσης που υπάρχουν ήδη στο άρθρο 5, χωρίς να εισάγονται de facto περιορισμοί ή αυξήσεις της παραγωγικής ικανότητας των μονάδων παραγωγής ελαιολάδου.

Σκοπός της παρούσας τροποποίησης είναι η διευκόλυνση του ελέγχου των ελαιοκαλλιεργητών.

— Η τροποποίηση αυτή αφορά το άρθρο 7 των προδιαγραφών προϊόντος σχετικά με τις ρυθμίσεις για τη συγκομιδή και την αποθήκευση.

Η διατύπωση:

«Ο ελαιόκαρπος πρέπει να αποσπάται απευθείας από το δέντρο και, όπου κρίνεται απαραίτητο, να συλλέγεται σε ελαιόδιχτα ή ελαιόπανα, να μεταφέρεται και να αποθηκεύεται σε κιβώτια που μπορούν να τοποθετηθούν επάλληλα, τα οποία να είναι διάτρητα σε 5 πλευρές, σε στρώσεις που δεν υπερβαίνουν τα 30 cm σε διάτρητα τελάρα ή σε τρόλεϊ. Στην περίπτωση που ο ελαιόκαρπος αποθηκεύεται, η αποθήκευση πρέπει να πραγματοποιείται σε κατάλληλους δροσερούς και αεριζόμενους χώρους για μέγιστο χρονικό διάστημα τριών ημερών μετά τη συγκομιδή. Η μεταφορά στο ελαιοτριβείο μπορεί να εκτελείται στα ίδια τελάρα ή σε άλλους κατάλληλους περιέκτες. Απαγορεύεται η χρήση σάκων ή δεμάτων. Αν χρησιμοποιούνται τελάρα και/ή τρόλεϊ, ο ελαιόκαρπος πρέπει να μεταφέρεται στο ελαιοτριβείο την ημέρα της συγκομιδής. Η αποθήκευση στο ελαιοτριβείο πριν από την έκθλιψη πρέπει να πραγματοποιείται σε χώρους και περιέκτες που εγγυώνται τα ποιοτικά χαρακτηριστικά του προϊόντος. Η μεταποίηση του ελαιοκάρπου πρέπει να εκτελείται εντός 24 ωρών από την παράδοσή του στα ελαιοτριβεία, τα οποία πρέπει να βρίσκονται εντός περιοχή που αναφέρεται στο άρθρο 3 των παρουσών προδιαγραφών προϊόντος και να είναι κατάλληλα σύμφωνα με τους όρους που καθορίζονται στο άρθρο 8 κατωτέρω.»

αντικαθίσταται από τα εξής:

«Ο ελαιόκαρπος πρέπει να αποσπάται απευθείας από το δέντρο και, όπου κρίνεται απαραίτητο, να συλλέγεται σε ελαιόδιχτα ή ελαιόπανα, να μεταφέρεται και να αποθηκεύεται σε κιβώτια που μπορούν να τοποθετηθούν επάλληλα, τα οποία να είναι διάτρητα σε 5 πλευρές, σε στρώσεις που δεν υπερβαίνουν τα 30 cm ή σε διάτρητα τελάρα ή τρόλεϊ. Στην περίπτωση που ο ελαιόκαρπος αποθηκεύεται, η αποθήκευση πρέπει να πραγματοποιείται σε κατάλληλους δροσερούς και αεριζόμενους χώρους για μέγιστο χρονικό διάστημα τριών ημερών μετά τη συγκομιδή. Η μεταφορά στο ελαιοτριβείο μπορεί να εκτελείται στα ίδια τελάρα ή σε άλλους κατάλληλους περιέκτες. Απαγορεύεται η χρήση σάκων ή δεμάτων. Η αποθήκευση στο ελαιοτριβείο πριν από την έκθλιψη πρέπει να πραγματοποιείται σε χώρους και περιέκτες που εγγυώνται τα ποιοτικά χαρακτηριστικά του προϊόντος. Αν για τη συγκομιδή χρησιμοποιούνται τελάρα και/ή τρόλεϊ, ο ελαιόκαρπος πρέπει να μεταφέρεται στο ελαιοτριβείο την ημέρα της συγκομιδής. Η μεταποίηση του ελαιοκάρπου πρέπει να εκτελείται εντός 24 ωρών από την παράδοσή του στα ελαιοτριβεία, τα οποία πρέπει να βρίσκονται εντός της περιοχής που αναφέρεται στο άρθρο 3 των παρουσών προδιαγραφών προϊόντος και να είναι κατάλληλα σύμφωνα με τους όρους που καθορίζονται στο άρθρο 8 κατωτέρω.».

Για να καταστεί σαφέστερη η πρόταση, μετά τα «30 cm» εισάγεται η λέξη «ή».

Σκοπός της προσθήκης του προτελευταίου εδαφίου είναι να διευκρινιστεί ότι, αν χρησιμοποιούνται τελάρα ή τρόλεϊ ως περιέκτες αποθήκευσης του συγκομιζόμενου ελαιοκάρπου, η μεταφορά τους στο ελαιοτριβείο πρέπει να πραγματοποιείται την ίδια ημέρα με τη συγκομιδή. Η αλλαγή αυτή είναι αναγκαία για να διασφαλιστεί η ταχεία μεταποίηση του ελαιοκάρπου που είναι πιθανότερο να υποστεί βλάβη.

— Η τροποποίηση αυτή αφορά το άρθρο 8 των προδιαγραφών προϊόντος σχετικά με τη μέθοδο εξαγωγής ελαιόλαδου και τη σύσταση των παρτίδων.

Η διατύπωση:

«Όταν ο ελαιόκαρπος καθαρίζεται σε νερό ή αέρα σε θερμοκρασία περιβάλλοντος, η εξαγωγή του ελαιολάδου “Chianti Classico” πρέπει να πραγματοποιείται με αξιόπιστες και συνεπείς μηχανικές και φυσικές μεθόδους. Η θερμοκρασία των εγκαταστάσεων εξαγωγής πρέπει να ελέγχεται έτσι ώστε να μην υπερβαίνει τους 27 °C.»

αντικαθίσταται από τα εξής:

«Όταν ο ελαιόκαρπος καθαρίζεται σε νερό, με ή χωρίς αέρα, σε θερμοκρασία περιβάλλοντος, η εξαγωγή του ελαιολάδου “Chianti Classico” πρέπει να πραγματοποιείται με αξιόπιστες και συνεπείς μηχανικές και φυσικές μεθόδους. Η θερμοκρασία των εγκαταστάσεων εξαγωγής πρέπει να ελέγχεται έτσι ώστε να μην υπερβαίνει τους 27 °C.».

Η προσθήκη αυτή είναι απαραίτητη προκειμένου να διευκρινιστεί ότι, κατά το στάδιο του καθαρισμού, μπορούν να χρησιμοποιηθούν τόσο το νερό όσο και ο αέρας.

Δεσμός

— Το σημείο αυτό δεν αποτελεί τροποποίηση με την πραγματική έννοια. Ο δεσμός δεν εμφανίζεται στις ισχύουσες προδιαγραφές, αλλά μόνο στο δημοσιευμένο ενιαίο έγγραφο. Ως εκ τούτου, το κείμενο του ενιαίου εγγράφου πρέπει να προστεθεί σε συγκεκριμένο άρθρο των προδιαγραφών προϊόντος.

Το κείμενο που προστίθεται στις προδιαγραφές προϊόντος έχει ως εξής:

«Δεσμός Άρθρο 18 Η περιοχή παραγωγής του ελαιολάδου “Chianti Classico” εμφανίζει συγκεκριμένες κλιματικές και υδρολογικές ιδιαιτερότητες και είναι καλά προσδιορισμένη γεωγραφικά ήδη από τον 14ο αιώνα. Η περιοχή παραγωγής είναι αρκετά ομοιογενής όσον αφορά το έδαφος και το κλίμα· τους φθινοπωρινούς μήνες, οι οποίοι είναι κατά μέσο όρο ήπιοι και ξηροί, διαδέχονται δριμείς χειμώνες. Το περιβάλλον, στο σύνολό του, παρουσιάζει χαρακτηριστικά τα οποία επιτρέπουν την καλλιέργεια των ελαιοδέντρων στα όρια της περιοχής φυσικής κατανομής τους, γεγονός που επηρέασε και επηρεάζει ακόμη τη διαδικασία καρποφορίας και ωρίμασης των καρπών. Σύμφωνα με τις ανέκαθεν εφαρμοζόμενες στην περιοχή τεχνικές καλλιέργειας, ο καρπός συγκομίζεται απευθείας από το δέντρο, πριν από την ολοκλήρωση της φυσιολογικής ωρίμασης. Οι συνθήκες θερμοκρασίας καθορίζουν επίσης το σχήμα των ελαιοδέντρων (το οποίο είναι γενικά εκτεταμένο και σε μορφή κυπέλλου) το οποίο διαμορφώνεται από τους τοπικούς καλλιεργητές, γεγονός που επιτρέπει στην κόμη να αποκτήσει όγκο ώστε να γίνεται καλύτερη κατανομή της θερμότητας και του φωτός στο εσωτερικό της, στοιχεία που βοηθούν στην ανάπτυξη των ελαιοδέντρων επί σύντομα χρονικά διαστήματα κατά τη διάρκεια του έτους. Το εξαιρετικό παρθένο ελαιόλαδο “Chianti Classico” παράγεται από ποικιλίες παραδοσιακά καλλιεργούμενες στην Τοσκάνη και διακρίνεται από το οργανοληπτικό προφίλ του, το οποίο χαρακτηρίζεται από την έντονη γεύση πικρού και πικάντικου, η οποία συνδυάζεται με φρουτώδεις αρωματικές νότες. Τα χημικά και οργανοληπτικά χαρακτηριστικά του εξαιρετικού παρθένου ελαιολάδου ΠΟΠ “Chianti Classico” συνδέονται με τις κλιματικές συνθήκες της περιοχής παραγωγής που επηρεάζουν άμεσα την ποιοτική και ποσοτική σύσταση των φαινολών και την αίσθηση πικρού και πικάντικου, καθώς και την ένταση του φρουτώδους. Λόγω της ανάγκης προστασίας του ελαιοκάρπου από τους πρώτους φθινοπωρινούς παγετούς, καθιερώθηκε η πρακτική της πρώιμης (δηλαδή πριν από την πλήρη ωρίμαση) συγκομιδής του. Η εν λόγω πρακτική, μολονότι συνεπάγεται τη μείωση της παραγόμενης ποσότητας ελαιολάδου, επιτρέπει τη συγκομιδή των καρπών, όταν η περιεκτικότητά τους σε πολυφαινόλες είναι ακόμη υψηλή, συμβάλλοντας έτσι στην ενίσχυση της αίσθησης του πικρού και του πικάντικου όσον αφορά τη γεύση, η οποία αποτελεί χαρακτηριστικό του ελαιολάδου “Chianti Classico”. Επιπλέον, χάρη στις σημαντικές διακυμάνσεις της θερμοκρασίας που χαρακτηρίζουν την περιοχή κατά τη φθινοπωρινή περίοδο, το εξαιρετικό παρθένο ελαιόλαδο “Chianti Classico” διακρίνεται επίσης από το φρουτώδες άρωμά του που ξεχωρίζει. Η αναγνώριση που αφορά ακόμη πιο συγκεκριμένα την περιοχή παραγωγής ήρθε μέσω της έκδοσης ενός διατάγματος, το έτος 1716, με το οποίο ο δούκας Κόζιμο Γ΄ όριζε τα σημερινά όρια της περιοχής σε αναγνώριση της αξίας και της ιδιαιτερότητας της αμπελουργικής και ελαιοκομικής παραγωγής της: ένα είδος ΠΟΠ πολύ πριν από την επινόηση του όρου. Το 1819 ο G. Tavanti, στο έργο του “Trattato teorico-pratico completo sull’ulivo” (πλήρης θεωρητική-πρακτική πραγματεία για το ελαιόδεντρο), ανέφερε ήδη τις κυριότερες ποικιλίες της περιοχής του Chianti Classico.».

Επισήμανση

— Η συγκεκριμένη τροποποίηση αφορά το άρθρο 17 —Ονομασία και παρουσίαση— των προδιαγραφών προϊόντος και το σημείο 3.6 του ενιαίου εγγράφου.

Στη δεύτερη γραμμή, η φράση «τη νομοθεσία και τα εμπορικά πρότυπα» αντικαθίσταται από την καταλληλότερη «τρέχουσα νομοθεσία».

Απαλείφεται η λέξη «απευθείας» που αναφέρεται στη θέση της ένδειξης «Denominazione di Origine Protetta» μετά την ονομασία και επιτρέπεται η χρήση του ακρωνυμίου «DOP» (ΠΟΠ).

Η διατύπωση:

«Στις ετικέτες των περιεκτών που αναφέρονται στο προηγούμενο άρθρο, εκτός από τις συνήθεις ενδείξεις που προβλέπονται από τη νομοθεσία και τα εμπορικά πρότυπα, πρέπει να αναγράφεται η ένδειξη “Olio Extravergine di Oliva Chianti Classico”, ακολουθούμενη απευθείας από την ένδειξη “Denominazione di Origine Protetta” (Προστατευόμενη Ονομασία Προέλευσης) και να αναγράφεται με ευκρινείς και με ανεξίτηλους χαρακτήρες το έτος παραγωγής, σύμφωνα με το άρθρο 6 των προδιαγραφών προϊόντος. Απαγορεύεται η προσθήκη στην ονομασία οποιουδήποτε χαρακτηρισμού που δεν προβλέπεται ρητώς στις προδιαγραφές προϊόντος. Επιτρέπεται ωστόσο η χρήση σημάτων που αφορούν ομάδες παραγωγών, ονόματα επιχειρήσεων, κτημάτων ή αγροκτημάτων και ονομασίες τοποθεσιών που αναφέρονται στον πραγματικό τόπο παραγωγής του ελαιοκάρπου. Η ονομασία πρέπει να αναγράφεται στην ετικέτα με ευκρινείς και ανεξίτηλους χαρακτήρες, χρώματος επαρκώς έντονου σε σχέση με το χρώμα της ετικέτας. Οι γραφικοί χαρακτήρες τυχόν πρόσθετων ενδείξεων δεν επιτρέπεται να υπερβαίνουν το 50 % του μεγέθους των χαρακτήρων της προβλεπόμενης ονομασίας.»

αντικαθίσταται από τα εξής:

«Στις ετικέτες των περιεκτών που αναφέρονται στο προηγούμενο άρθρο, εκτός από τις συνήθεις ενδείξεις που προβλέπονται από την τρέχουσα νομοθεσία, πρέπει να αναγράφεται η ένδειξη “Olio Extravergine di Oliva Chianti Classico” και η ένδειξη “Denominazione di Origine Protetta” (Προστατευόμενη Ονομασία Προέλευσης) ή το ακρωνύμιο DOP (ΠΟΠ) καθώς επίσης και το έτος παραγωγής, με ευκρινείς και με ανεξίτηλους χαρακτήρες, σύμφωνα με το άρθρο 6 των προδιαγραφών προϊόντος.»

Απαγορεύεται η προσθήκη στην ονομασία οποιασδήποτε εγκωμιαστικής φράσης που δεν προβλέπεται ρητώς στις προδιαγραφές προϊόντος. Επιτρέπεται ωστόσο η χρήση σημάτων που αφορούν ομάδες παραγωγών, ονόματα επιχειρήσεων, κτημάτων ή αγροκτημάτων και ονομασίες τοποθεσιών που αναφέρονται στον πραγματικό τόπο παραγωγής του ελαιοκάρπου.

Η ονομασία πρέπει να αναγράφεται στην ετικέτα με ευκρινείς και ανεξίτηλους χαρακτήρες, χρώματος επαρκώς έντονου σε σχέση με το χρώμα της ετικέτας. Οι γραφικοί χαρακτήρες οποιασδήποτε άλλης ένδειξης δεν επιτρέπεται να υπερβαίνουν το 50 % του μεγέθους των χαρακτήρων της προβλεπόμενης ονομασίας.».

Στόχος των αλλαγών αυτών είναι να καταστεί δυνατή η προσαρμογή του τρόπου προσθήκης των εν λόγω ενδείξεων στον τύπο της ετικέτας.

Διάθεση προς κατανάλωση· μορφές συσκευασίας· επιθεωρήσεις

Διάθεση προς κατανάλωση

— Η παρούσα τροποποίηση αφορά το άρθρο 13 των προδιαγραφών προϊόντος· η πληροφορία αυτή προστέθηκε επίσης στο σημείο 3.5 του ενιαίου εγγράφου σχετικά με τον χρόνο διάθεσης στην κατανάλωση και την προθεσμία για την εμφιάλωση.

Η διατύπωση:

«Το ελαιόλαδο “Chianti Classico” μπορεί να εμφιαλώνεται έως τις 31 Οκτωβρίου του έτους που έπεται του έτους παραγωγής και να διατίθεται στην κατανάλωση έως τον Φεβρουάριο του επόμενου έτους. Το έτος παραγωγής πρέπει πάντοτε να αναγράφεται ευκρινώς στην ετικέτα του ελαιολάδου “Chianti Classico”.»

αντικαθίσταται από τα εξής:

«Το ελαιόλαδο “Chianti Classico” μπορεί να εμφιαλώνεται έως την 31η Ιανουαρίου του δεύτερου έτους μετά το έτος παραγωγής. Το έτος παραγωγής πρέπει πάντοτε να αναγράφεται ευκρινώς στην ετικέτα του ελαιολάδου “Chianti Classico”.».

Προτείνεται η κατάργηση της απαίτησης διάθεσης του ελαιολάδου προς κατανάλωση (δηλαδή της πώλησης από τον συσκευαστή) έως την 28 Φεβρουαρίου, καθώς έχει αποδειχθεί ότι ο συγκεκριμένος περιορισμός είναι υπερβολικός και περιορίζει την επιχειρηματική δραστηριότητα. Η ορθή ενημέρωση του καταναλωτή διασφαλίζεται, σε κάθε περίπτωση, από την υποχρέωση ευκρινούς αναγραφής του έτους στην ετικέτα και, κυρίως, από την αναγραφή στην ετικέτα της ημερομηνίας για την «ανάλωση έως» του ελαιολάδου. Προτείνεται επίσης να οριστεί ως προθεσμία για την εμφιάλωση η 31η Ιανουαρίου του δεύτερου έτους μετά το έτος συγκομιδής.

Το ελαιόλαδο, λόγω της φύσης του και δεδομένων των συνθηκών μας, διατηρείται καλύτερα χύμα από ό,τι όταν εμφιαλώνεται. Ως εκ τούτου, οι παραγωγοί γενικά προτιμούν να προβαίνουν σε εμφιάλωση κατόπιν παραγγελιών και προσπαθούν να περιορίζουν στο ελάχιστο τον αριθμό των φιαλών ή των δοχείων λαδιού που βρίσκονται σε απόθεμα. Με τον τρόπο αυτό διατηρείται η φρεσκάδα και η ποιότητα του προϊόντος.

Ως εκ τούτου, υπό το πρίσμα των ανωτέρω, προκειμένου να ξεπεραστούν τυχόν προβλήματα διατήρησης και εμπορίας του ελαιολάδου ΠΟΠ «Chianti Classico» και να αποφευχθεί η εμφάνιση τέτοιου είδους προβλημάτων στο μέλλον και δεδομένου ότι, σε κάθε περίπτωση, στην ετικέτα του ελαιολάδου ΠΟΠ «Chianti Classico» πρέπει να αναγράφεται η ημερομηνία για την «ανάλωση έως», κρίνουμε σκόπιμο να ορίσουμε ως νέα προθεσμία για την εμφιάλωση την 31η Ιανουαρίου του δεύτερου έτους μετά το έτος συγκομιδής.

— Η παρούσα τροποποίηση αφορά το άρθρο 15 των προδιαγραφών σχετικά με τη νέα προθεσμία για την εμφιάλωση όσον αφορά τους τύπους αποθήκευσης του ελαιολάδου που δεν υποβάλλεται σε διαυγαστική διήθηση.

Η διατύπωση:

«Κατά παρέκκλιση από το πρώτο εδάφιο του παρόντος άρθρου, η εμφιάλωση του ελαιολάδου που πληροί τους κανόνες που καθορίζονται στις προδιαγραφές προϊόντος μπορεί να πραγματοποιηθεί έως την 31η Οκτωβρίου του έτους που έπεται του έτους συγκομιδής του ελαιοκάρπου, εφόσον έχει υποβληθεί σε διαυγαστική διήθηση έως την 31η Δεκεμβρίου του έτους παραγωγής και, σε κάθε περίπτωση, έως την ημερομηνία υποβολής της αίτησης πιστοποίησης.»

αντικαθίσταται από τα εξής:

«Κατά παρέκκλιση από το πρώτο εδάφιο του παρόντος άρθρου, η εμφιάλωση του ελαιολάδου που πληροί τους κανόνες που καθορίζονται στις προδιαγραφές προϊόντος μπορεί να πραγματοποιηθεί έως την 31η Ιανουαρίου του δεύτερου έτους μετά το έτος συγκομιδής του ελαιοκάρπου, εφόσον έχει υποβληθεί σε διαυγαστική διήθηση έως την 31η Δεκεμβρίου του έτους παραγωγής και, σε κάθε περίπτωση, έως την ημερομηνία υποβολής της αίτησης πιστοποίησης.».

Προτείνεται επίσης να οριστεί ως προθεσμία για την εμφιάλωση η 31η Ιανουαρίου του δεύτερου έτους μετά το έτος συγκομιδής.

Η παρούσα τροποποίηση είναι αποτέλεσμα της τροποποίησης στο άρθρο 13 ανωτέρω.

Η φράση που απαλείφεται είναι η εξής:

«Στην περίπτωση που το ελαιόλαδο δεν έχει υποστεί αμέσως διαυγαστική διήθηση έως την 31η Δεκεμβρίου του έτους συγκομιδής, πρέπει επίσης να αποθηκεύεται σε αδρανές αέριο.».

Προτείνεται να καταργηθεί η απαίτηση αποθήκευσης του αφιλτράριστου ελαιολάδου με αδρανές αέριο ενώ διατηρείται η προθεσμία για τη συσκευασία στις 45 ημέρες από την ημερομηνία πιστοποίησης.

Σε αντίθεση με το αφιλτράριστο ελαιόλαδο που αποθηκεύεται χωρίς αέριο, το αφιλτράριστο ελαιόλαδο που αποθηκεύεται με αδρανές αέριο διατηρεί τα χαρακτηριστικά του. Ωστόσο, θεωρείται ότι η απαίτηση από τους παραγωγούς να εμφιαλώνουν το ελαιόλαδο εντός 45 ημερών από την ημερομηνία πιστοποίησης μπορεί να προσφέρει στους καταναλωτές ολοκληρωμένη προστασία. Στις περιπτώσεις που η εμφιάλωση δεν πραγματοποιείται εντός 45 ημερών, ο χημικός και οργανοληπτικός έλεγχος πρέπει να επαναλαμβάνεται.

Μορφές συσκευασίας

— Τροποποιούνται το άρθρο 16 των προδιαγραφών προϊόντος και το σημείο 3.5 του ενιαίου εγγράφου.

Η τρέχουσα διατύπωση:

«Το ελαιόλαδο “Chianti Classico” πρέπει να συσκευάζεται εντός της περιοχής παραγωγής, σε γυάλινους ή μεταλλικούς περιέκτες, στους καθορισμένους όγκους και σε ονομαστικές ποσότητες που δεν υπερβαίνουν τα 5 (πέντε) λίτρα. Είναι επίσης αποδεκτοί οι περιέκτες χωρητικότητας μικρότερης των 100 ml από γυαλί, μέταλλο ή PET, εφόσον η συσκευασία τους επιτρέπει να τηρούνται οι ολικές χωρητικότητες που επιτρέπονται βάσει της ισχύουσας νομοθεσίας. Οι περιέκτες πρέπει να είναι ερμητικά κλειστοί κατά τρόπο ώστε η σφραγίδα εγγύησης να θραύεται κατά το άνοιγμα.»

αντικαθίσταται από τα εξής:

«Το ελαιόλαδο “Chianti Classico” πρέπει να συσκευάζεται εντός της περιοχής παραγωγής που αναφέρεται στο άρθρο 3 σε περιέκτες των νομίμως επιτρεπόμενων υλικών και όγκων. Η συσκευασία πρέπει να είναι κλειστή σύμφωνα με τη νομοθεσία και πρέπει να φέρει σφραγίδα εγγύησης. Για τους περιέκτες χωρητικότητας μικρότερης των 100 ml, η χωρητικότητα μπορεί να παραλείπεται.».

Προτείνεται να επιτραπεί η χρήση περιεκτών διαφόρων υλικών και χωρητικοτήτων προκειμένου οι παραγωγοί να μπορούν να ανταποκρίνονται καλύτερα στις απαιτήσεις της αγοράς.

Επιτρέπει επίσης στους παραγωγούς να τοποθετούν τη σφραγίδα εγγύησης με τον πλέον κατάλληλο τρόπο ανάλογα με τον τύπο του περιέκτη.

Επιθεωρήσεις

— Στις προδιαγραφές προϊόντος εισάγεται ειδικό άρθρο σχετικά με τις επιθεωρήσεις. Περιλαμβάνει όλες τις πληροφορίες που αφορούν τον οργανισμό ελέγχου.

Το νέο άρθρο έχει ως ακολούθως:

«Επιθεωρήσεις Άρθρο 19 Η συμμόρφωση του προϊόντος με τις προδιαγραφές προϊόντος ελέγχεται από τον οργανισμό ελέγχου σύμφωνα με τις διατάξεις της ισχύουσας νομοθεσίας της ΕΕ. Αρμόδιος οργανισμός ελέγχου είναι η Valoritalia Srl, με καταχωρισμένη έδρα στη διεύθυνση: Via Piave 24, 00187 Ρώμη, Τηλ. +390645437975· Φαξ +390645438908· Email: info@valoritalia.it.»

ΕΝΙΑΙΟ ΕΓΓΡΑΦΟ

«Chianti Classico»

Αριθ. ΕΕ: PDO-IT-0108-AM03 — 20.3.2019

ΠΟΠ (X) ΠΓΕ ( )

1. Ονομασια/-ες [ΠΟΠ ή ΠΓΕ]

«Chianti Classico»

2. Κρατος μελος ή τριτη χωρα

Ιταλία

3. Περιγραφη του γεωργικου προϊοντος ή toy τροφιμου

3.1. Τύπος προϊόντος [που περιλαμβάνεται στο παράρτημα XI]

Κλάση 1.5. Έλαια και λίπη (βούτυρο, μαργαρίνη, λάδι κ.λπ.)

3.2. Περιγραφή του προϊόντος που φέρει την προβλεπόμενη στο σημείο 1 ονομασία

Το «Chianti Classico» είναι εξαιρετικό παρθένο ελαιόλαδο το οποίο, κατά τη διάθεσή του στην κατανάλωση, έχει τα ακόλουθα χαρακτηριστικά:

Χημική αξιολόγηση

α) οξύτητα εκφραζόμενη σε ελαϊκό οξύ ≤ 0,5 %·

β) μέγιστος αριθμός υπεροξειδίων 12 (mEq οξυγόνο)·

γ) υψηλή περιεκτικότητα σε ελαϊκό οξύ > 72 %·

δ) ολικές πολυφαινόλες άνω των 150 ppm·

ε) α-τοκοφερόλη άνω των 140 ppm.

Οργανοληπτική αξιολόγηση

Το ελαιόλαδο πρέπει:

— να έχει χρώμα που κυμαίνεται από έντονο πράσινο έως πράσινο με χρυσές ανταύγειες,

— να έχει φρουτώδες άρωμα, χαρακτηριστικό του ελαιολάδου.

Από την οργανοληπτική εξέταση που διενεργείται από ομάδα γευσιγνωστών πρέπει να προκύπτουν τα εξής χαρακτηριστικά:

α) άγουρο φρουτώδες 3-8

β) πικρό 2-8

γ) πικάντικο 2-8

3.3. Ζωοτροφές (μόνο για προϊόντα ζωικής προέλευσης) και πρώτες ύλες (μόνο για μεταποιημένα προϊόντα)

Το εξαιρετικό παρθένο ελαιόλαδο «Chianti Classico» πρέπει να παράγεται από τους καρπούς ελαιοδέντρων τα οποία είναι καταχωρισμένα στο μητρώο, και σε οποιαδήποτε εκμετάλλευση ανήκουν κατά τουλάχιστον 80 % στις ποικιλίες «Frantoio», «Correggiolo», «Moraiolo», «Leccino» και «Leccio del Corno», χωριστά ή σε συνδυασμό, και κατά 20 % το μέγιστο σε άλλες ποικιλίες της περιοχής, που πρέπει ωστόσο να είναι καταχωρισμένες στο μητρώο ελαιοκομικού βλαστοπλάσματος της Τοσκάνης.

3.4. Ειδικά στάδια της παραγωγής τα οποία πρέπει να εκτελούνται εντός της οριοθετημένης γεωγραφικής περιοχής

Όλα τα στάδια της διαδικασίας παραγωγής, η καλλιέργεια, η συγκομιδή και η εξαγωγή του ελαίου πρέπει να εκτελούνται αποκλειστικά εντός της γεωγραφικής περιοχής παραγωγής που αναφέρεται στο σημείο 4.

3.5. Ειδικοί κανόνες για τον τεμαχισμό, το τρίψιμο, τη συσκευασία κ.λπ. του προϊόντος στο οποίο αναφέρεται η καταχωρισμένη ονομασία

Το ελαιόλαδο «Chianti Classico» μπορεί να συσκευάζεται έως την 31η Ιανουαρίου του δεύτερου έτους μετά το έτος παραγωγής. Το έτος παραγωγής πρέπει πάντοτε να αναγράφεται ευκρινώς στην ετικέτα.

Το εξαιρετικό παρθένο ελαιόλαδο «Chianti Classico» πρέπει να συσκευάζεται εντός της περιοχής παραγωγής που αναφέρεται στο άρθρο 4 σε περιέκτες των νομίμως επιτρεπόμενων υλικών και όγκων. Η συσκευασία πρέπει να είναι κλειστή σύμφωνα με τη νομοθεσία και πρέπει να φέρει σφραγίδα εγγύησης. Για τους περιέκτες χωρητικότητας μικρότερης των 100 ml, η χωρητικότητα μπορεί να παραλείπεται.

Η συσκευασία του εξαιρετικού παρθένου ελαιολάδου «Chianti Classico» πρέπει να εκτελείται εντός της γεωγραφικής περιοχής παραγωγής, ώστε να είναι καλύτερα εγγυημένος ο έλεγχος της προέλευσης του προϊόντος και για να μην προκαλείται, λόγω μεταφοράς του ασυσκεύαστου προϊόντος εκτός της περιοχής, υποβάθμισή του και απώλεια των ειδικών χαρακτηριστικών του που ορίζονται στο σημείο 3.2 ανωτέρω, όπως είναι ιδίως οι χαρακτηριστικές νότες πικρού και πικάντικου του εξαιρετικού παρθένου ελαιολάδου «Chianti Classico», οι οποίες εξαρτώνται από την περιεκτικότητα σε φαινολικά αντιοξειδωτικά και από το προφίλ των αρωματικών ουσιών. Η δράση του οξυγόνου του αέρα κατά τη φάση της μετάγγισης, άντλησης, μεταφοράς και εκφόρτωσης, εργασίες που θα επαναλαμβάνονταν συχνότερα σε περίπτωση εμφιάλωσης εκτός της περιοχής, μπορεί να προκαλέσει την απώλεια των ειδικών χαρακτηριστικών του εξαιρετικού παρθένου ελαιολάδου «Chianti Classico» που περιγράφονται στο σημείο 3.2.

3.6. Ειδικοί κανόνες για την επισήμανση του προϊόντος στο οποίο αναφέρεται η καταχωρισμένη ονομασία

Στις ετικέτες των περιεκτών, εκτός από τις συνήθεις ενδείξεις που προβλέπονται από την τρέχουσα νομοθεσία, πρέπει να αναγράφεται η ένδειξη «Olio Extravergine di Oliva Chianti Classico» και η ένδειξη «Denominazione di Origine Protetta» (Προστατευόμενη Ονομασία Προέλευσης) ή το ακρωνύμιο DOP (ΠΟΠ), καθώς και το έτος παραγωγής, με ευκρινείς και ανεξίτηλους χαρακτήρες.

Απαγορεύεται η προσθήκη στην ονομασία οποιασδήποτε εγκωμιαστικής φράσης που δεν προβλέπεται ρητώς στις προδιαγραφές προϊόντος. Επιτρέπεται ωστόσο η χρήση σημάτων που αφορούν ομάδες παραγωγών, ονόματα επιχειρήσεων, κτημάτων ή αγροκτημάτων και ονομασίες τοποθεσιών που αναφέρονται στον πραγματικό τόπο παραγωγής του ελαιοκάρπου.

Η ονομασία πρέπει να αναγράφεται στην ετικέτα με ευκρινείς και ανεξίτηλους χαρακτήρες, χρώματος επαρκώς έντονου σε σχέση με το χρώμα της ετικέτας. Οι γραφικοί χαρακτήρες τυχόν πρόσθετων ενδείξεων δεν επιτρέπεται να υπερβαίνουν το 50 % του μεγέθους των χαρακτήρων της προβλεπόμενης ονομασίας.

4. Συνοπτικη οριοθετηση της γεωγραφικης περιοχης

Η περιοχή παραγωγής του ελαιολάδου «Chianti Classico» περιλαμβάνει, στις επαρχίες της Σιένα και της Φλωρεντίας, τα διοικητικά εδάφη των ακόλουθων δήμων: Castellina in Chianti, Gaiole in Chianti, Greve in Chianti and Radda in Chianti στο σύνολό τους και, εν μέρει, Barberino-Tavarnelle, Castelnuovo Berardenga, Poggibonsi και San Casciano in Val di Pesa.

Η περιοχή αυτή αντιστοιχεί στην περιοχή παραγωγής για τον οίνο «Chianti Classico», όπως ορίζεται στην κοινή υπουργική απόφαση της 31ης Ιουλίου 1932, η οποία δημοσιεύθηκε στην Επίσημη Εφημερίδα της Ιταλικής Δημοκρατίας αριθ. 209 της 9ης Σεπτεμβρίου 1932.

5. Δεσμος με τη γεωγραφικη περιοχη

Ιδιαιτερότητα της γεωγραφικής περιοχής

Η περιοχή παραγωγής του ελαιολάδου «Chianti Classico» εμφανίζει συγκεκριμένες κλιματικές και υδρολογικές ιδιαιτερότητες και είναι καλά προσδιορισμένη γεωγραφικά ήδη από τον 14ο αιώνα.

Η περιοχή παραγωγής είναι αρκετά ομοιογενής όσον αφορά το έδαφος και το κλίμα· τους φθινοπωρινούς μήνες, οι οποίοι είναι κατά μέσο όρο ήπιοι και ξηροί, διαδέχονται δριμείς χειμώνες. Το περιβάλλον, στο σύνολό του, παρουσιάζει χαρακτηριστικά τα οποία επιτρέπουν την καλλιέργεια των ελαιοδέντρων στα όρια της περιοχής φυσικής κατανομής τους, γεγονός που επηρέασε και επηρεάζει ακόμη τη διαδικασία καρποφορίας και ωρίμασης των καρπών.

Σύμφωνα με τις ανέκαθεν εφαρμοζόμενες στην περιοχή τεχνικές καλλιέργειας, ο καρπός συγκομίζεται απευθείας από το δέντρο, πριν από την ολοκλήρωση της φυσιολογικής ωρίμασης.

Οι συνθήκες θερμοκρασίας καθορίζουν επίσης το σχήμα των ελαιοδέντρων (το οποίο είναι γενικά εκτεταμένο και σε μορφή κυπέλλου) το οποίο διαμορφώνεται από τους τοπικούς καλλιεργητές, γεγονός που επιτρέπει στην κόμη να αποκτήσει όγκο ώστε να γίνεται καλύτερη κατανομή της θερμότητας και του φωτός στο εσωτερικό της, στοιχεία που βοηθούν στην ανάπτυξη των ελαιοδέντρων επί σύντομα χρονικά διαστήματα κατά τη διάρκεια του έτους.

Ιδιοτυπία του προϊόντος

Το εξαιρετικό παρθένο ελαιόλαδο «Chianti Classico» παράγεται από ποικιλίες παραδοσιακά καλλιεργούμενες στην Τοσκάνη και διακρίνεται από το οργανοληπτικό προφίλ του, το οποίο χαρακτηρίζεται από την έντονη γεύση πικρού και πικάντικου, η οποία συνδυάζεται με φρουτώδεις αρωματικές νότες.

Αιτιώδης σχέση της γεωγραφικής περιοχής με την ποιότητα ή τα χαρακτηριστικά του προϊόντος (για τις ΠΟΠ) ή με μια συγκεκριμένη ιδιότητα, τη φήμη ή άλλα χαρακτηριστικά του προϊόντος (για τις ΠΓΕ)

Τα χημικά και οργανοληπτικά χαρακτηριστικά του εξαιρετικού παρθένου ελαιολάδου ΠΟΠ «Chianti Classico» συνδέονται με τις κλιματικές συνθήκες της περιοχής παραγωγής που επηρεάζουν άμεσα την ποιοτική και ποσοτική σύσταση των φαινολών και την αίσθηση πικρού και πικάντικου, καθώς και την ένταση του φρουτώδους.

Λόγω της ανάγκης προστασίας του ελαιοκάρπου από τους πρώτους φθινοπωρινούς παγετούς, καθιερώθηκε η πρακτική της πρώιμης (δηλαδή πριν από την πλήρη ωρίμαση) συγκομιδής του. Η εν λόγω πρακτική, μολονότι συνεπάγεται τη μείωση της παραγόμενης ποσότητας ελαιολάδου, επιτρέπει τη συγκομιδή των καρπών, όταν η περιεκτικότητά τους σε πολυφαινόλες είναι ακόμη υψηλή, συμβάλλοντας έτσι στην ενίσχυση της αίσθησης του πικρού και του πικάντικου όσον αφορά τη γεύση, η οποία αποτελεί χαρακτηριστικό του ελαιολάδου «Chianti Classico». Επιπλέον, χάρη στις σημαντικές διακυμάνσεις της θερμοκρασίας που χαρακτηρίζουν την περιοχή κατά τη φθινοπωρινή περίοδο, το εξαιρετικό παρθένο ελαιόλαδο «Chianti Classico» διακρίνεται επίσης από το φρουτώδες άρωμά του που ξεχωρίζει.

Η αναγνώριση που αφορά ακόμη πιο συγκεκριμένα την περιοχή παραγωγής ήρθε μέσω της έκδοσης ενός διατάγματος, το έτος 1716, με το οποίο ο δούκας Κόζιμο Γ΄ όριζε τα σημερινά όρια της περιοχής σε αναγνώριση της αξίας και της ιδιαιτερότητας της αμπελουργικής και ελαιοκομικής παραγωγής της: ένα είδος ΠΟΠ πολύ πριν από την επινόηση του όρου. Το 1819 ο G. Tavanti, στο έργο του «Trattato teorico-pratico completo sull’ulivo» (Πλήρης θεωρητική-πρακτική πραγματεία για το ελαιόδεντρο), ανέφερε ήδη τις κυριότερες ποικιλίες της περιοχής του Chianti Classico.

Παραπομπή στη δημοσίευση των προδιαγραφών του προϊόντος

Το πλήρες κείμενο των προδιαγραφών προϊόντος διατίθεται στον ακόλουθο ιστότοπο: http://www.politicheagricole.it/flex/cm/pages/ServeBLOB.php/L/IT/IDPagina/3335

Ή εναλλακτικά:

απευθείας στην αρχική σελίδα του ιστοτόπου του Υπουργείου Πολιτικών Γεωργίας, Τροφίμων και Δασών (www.politicheagricole.it), με επιλογή του πεδίου «Qualità» (στο άνω δεξιό τμήμα της οθόνης), κατόπιν του πεδίου «Prodotti DOP IGP STG» (στα πλάγια, στο αριστερό τμήμα της οθόνης) και, τέλος, του πεδίου «Disciplinari di Produzione all’esame dell’UE».

(1) ΕΕ L 343 της 14.12.2012, σ. 1.